Marjorie Taylor Greene

Marjorie Taylor Greene (født 27. mai 1974), også kjent under initialene hennes MTG, er en amerikansk republikansk politiker på partiets ytre høyreside, kjent for sin støtte til konspirasjonsteorier som QAnon, rasistiske uttalelser og sin våpenaktivisme.

Greene, som ble født i Milledgeville i Georgia (USA) gikk på South Forsyth High School og studerte administrasjon ved University of Georgia. Hun ble politisk aktiv i 2016 og allerede i 2020 ble hun valgt inn som kandidat i representantenes hus for det republikanske partiet med slagordet «save America, stop socialism» (redd Amerika, stopp sosialisme). Hun fikk 75% av stemmene i sitt distrikt. Greene er en uttalt tilhenger av Donald Trump, og er en av de som hevdet valget i 2020 var «stjålet» også etter stormingen av den amerikanske kongressen 6. januar 2021. 

Statsviter Hilmar Mjelde ved NORCE mener hun står for klassisk høyreekstremisme med konspirasjonstenkning, rasisme, vold, anti-system-holdninger og dommedagstenkning. Ifølge Mjelde er det under Donald Trump ytre høyre har fått en plass i det republikanske partiet. Hun er dårlig likt i sentrale deler av det republikanske partiet i kongressen. Hun er blitt kalt «Trump med høye hæler» og valgkampstrateg Ian Russell har sagt at: «det logiske produktet av en som Trump fører til en som Greene».

Greene var sitt første år i representantenes hus en av dem som sjeldnest stemte for forslag fra president Joe Biden.

Kontroverser 
Greene er en politiker med mange kontroversielle synspunkter. Hun har hevdet at Barack Obama er muslim, at George Soros er nazist og at det ikke styrtet noe fly nær Pentagon 11. september 2001. I juli 2020 var hun motstander av bruk av maske mot COVID-19, mot nedstengning og mot obligatorisk vaksinering. Greene har vært mot Black Lives Matter bevegelsen, og har kalt den marxistisk.

I januar 2019 sa Greene at: «.. det er en forbrytelse med dødsstraff, landssvik. Nancy Pelosi er skyldig i landssvik.» Hun har på sosiale medier støttet innlegg om å henrette Pelosi.

Greene fremmet 21. januar, etter å ha stemt mot riksrett mot Donald Trump, og dagen etter at Joe Biden ble president, seks punkter for å starte riksrett mot Joe Biden. Hun mente Biden var korrupt og drev med nepotisme.

Greene ble 4. februar 2021 utestengt fra komitéarbeidet i Representantenes hus. Alle demokratene og totalt elleve republikanere støttet den uvanlige utestengelsen. Greene sa til sitt forsvar at hun trodde at hendelsene 11. september 2001 absolutt var virkelige, at hun ble forledet til å tro på ting som ikke var sant, og at hadde det ikke vært for noen likes på Facebook i 2018 kunne hun ikke blitt anklaget for noe galt.

Den 4. januar 2021, under koronapandemien fremmet hun også et forslag om å sparke leder for NIAID, dr. Anthony Fauci, «Fire Fauci Act» som hun profilerte med slagordet «Fauci lied. People died».

Konspirasjonsteorier 
Greene har vært en uttalt tilhenger av QAnon siden 2017, og spredte pizza-gate konspirasjonsteorien før «Q» dukket opp på 4chan. Hun har antydet at Hillary Clinton myrder de som etterforsker henne. Hun har sagt at masseskytingen i Las Vegas i 2017 var orkestrert av myndighetene for å få strengere våpenlovgivning. I april 2018 ble hun spurt om henging av «H & O» (Hillary og Obama), og svarte at scenen er klar men at det må gjøres perfekt, ellers vil liberale dommere la dem slippe unna.

I november 2017 skrev Greene på Facebook at «romgeneratorer» sendte laserstråler for å starte skogbranner i California slik at guvernør Jerry Brown kunne få bygd sitt hurtigtog.  Hun spredte udokumenterte teorier lansert av Alex Jones om at Seth Rich, som ble drept i 2016, ble drept på bestilling fra Barack Obama for å lekke informasjon fra det demokratisk partiet, selv om politiet anså drapet som et ran.

Greene har knyttet Hillary Clinton til barneofring og pedofili. 

Den 1. februar 2021 sa Mitch McConnell at konspirasjonsteorier var som en kreftsvulst for det republikanske partiet. Greene responderte ved å si at «Den ekte kreften for det republikanske partiet er svake republikanere som bare vet hvordan man taper ærefullt.»

Hun har hevdet at skoleskytingen ved Sandy Hook i Connecticut (26 drepte) og ved Parkland i Florida (17 drepte) var arrangert av våpenmotstandere, selv om hun har innrømmet overfor etterlatte at skytingene fant sted. Greene har trakassert overlevende etter skoleskytingene.

Twitter 
Den 2. januar 2022 ble Greenes personlige konto på Twitter permanent utestengt for «gjentatte brudd på retningslinjene våre for feilinformasjon om COVID-19», ifølge en talsperson for Twitter. Hun har tidligere blitt midlertidig utestengt flere ganger, og femte advarsel medførte permanent utestenging.

Referanser

Eksterne lenker 
 

Personer fra Baldwin County i Georgia
Kongressrepresentanter fra Georgia
Aktivister fra USA
Medlemmer av Det republikanske parti (USA)
Forretningsfolk fra USA
Formidlere av konspirasjonsteorier